Ανακοίνωση κατ' εφαρμογή των διατάξεων του άρθρου 5 του κανονισμού (ΕΟΚ) αριθ. 3976/87, της 14ης Δεκεμβρίου 1987, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών

(2002/C 89/02)

(Κείμενο που παρουσιάζει ενδιαφέρον για τον ΕΟΧ)

Σύμφωνα με το άρθρο 5 του κανονισμού (ΕΟΚ) αριθ. 3976/87 του Συμβουλίου, η Επιτροπή καλεί τα ενδιαφερόμενα μέρη να αποστείλουν τις παρατηρήσεις τους σχετικά με το συνημμένο σχέδιο κανονισμού της Επιτροπής όσον αφορά την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών, εντός ενός μηνός από τη δημοσίευση της παρούσας ανακοίνωσης, στην ακόλουθη διεύθυνση:

Ευρωπαϊκή Επιτροπή

Γενική Διεύθυνση Ανταγωνισμού

Μονάδα D 2 - Γραφείο J 70 2/237

Β - 1049 Βρυξέλλες

Φαξ (32-2) 296 98 12

E-mail: Monique.Negenman@cec.eu.int

Προσχέδιο κανονισμού (ΕΚ) αριθ. .../2002 της Επιτροπής

της ... 2002

για τροποποίηση του κανονισμού (ΕΟΚ) αριθ. 1617/93 που αφορά τις διαβουλεύσεις για τους ναύλους μεταφοράς επιβατών και εμπορευμάτων και την κατανομή του διαθέσιμου χρόνου χρήσης στους αερολιμένες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3976/87 του Συμβουλίου, της 14ης Δεκεμβρίου 1987, για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών(1), όπως τροποποιήθηκε με την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 2,

Μετά τη δημοσίευση του σχεδίου αυτού του κανονισμού(2),

Κατόπιν διαβούλευσης με τη συμβουλευτική επιτροπή συμπράξεων και δεσποζουσών θέσεων στις αεροπορικές μεταφορές,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 1617/93 της 25ης Ιουνίου 1993 για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών σχετικά με τον κοινό σχεδιασμό και συντονισμό προγραμμάτων, τις κοινές λειτουργίες, τις διαβουλεύσεις για τους ναύλους μεταφοράς επιβατών και φορτίων στις τακτικές αεροπορικές γραμμές και στην κατανομή του διαθέσιμου χρόνου χρήσης στους αερολιμένες(3), όπως τροποποιήθηκε από τον κανονισμό (ΕΚ) αριθ. 1324/2001(4) όσον αφορά την παράταση της απαλλαγής κατά κατηγόριες σχετικά με τις διαβουλεύσεις για τους ναύλους μεταφοράς επιβατών μέχρι την 30ή Ιουνίου 2002 και την απαλλαγή κατά κατηγορίες για την κατανομή του διαθέσιμου χρόνου χρήσης και την οργάνωση των δρομολογίων στα αεροδρόμια μέχρι την 30ή Ιουνίου 2004.

(2) Η Επιτροπή ξεκίνησε διαβουλεύσεις, τον Φεβρουάριο του 2001, για το εάν πρέπει να διατηρηθεί υπό τη σημερινή της μορφή η απαλλαγή κατά κατηγορίες όσον αφορά τις διαβουλεύσεις σχετικά με τους ναύλους για τη μεταφορά επιβατών. Η Επιτροπή έλαβε απαντήσεις από κράτη μέλη, αεροπορικές εταιρείες, πρακτορεία ταξιδιών και ενώσεις καταναλωτών.

(3) Η μεγάλη πλειονότητα εκείνων που απάντησαν είχε την άποψη ότι οι διασκέψεις για τους ναύλους μεταφοράς επιβατών της Διεθνούς Ένωσης Αεροπορικών Μεταφορών (IATA) διασφαλίζουν σημαντικά οφέλη, υπό τη μορφή διασυνδεδεμένων μεταφορών, και ότι είναι μάλλον απίθανο κάποιο άλλο σύστημα, λιγότερο περιοριστικό, να μπορεί να παρέχει αυτά τα οφέλη. Ενώ οι περισσότεροι από εκείνους που απάντησαν αναγνώρισαν ότι η κατάργηση της απαλλαγής κατά κατηγορίες όσον αφορά τις διασκέψεις για τους ναύλους μεταφοράς επιβατών δεν θα σημάνει την ολοκληρωτική κατάργηση των υπηρεσιών διασυνδεδεμένων μεταφορών, πολλοί από αυτούς πιστεύουν ότι χωρίς τις διασκέψεις για τους ναύλους, οι καταναλωτές θα διέθεταν πιο περιορισμένη επιλογή όσον αφορά τους μεταβλητούς ναύλους ενώ οι μικρότερες αεροπορικές εταιρείες θα είχαν πιο περιορισμένες δυνατότητες παροχής υπηρεσιών διασυνδεδεμένων μεταφορών και κατά συνέπεια θα αντιμετώπιζαν προβλήματα στον ανταγωνισμό. Ωστόσο, ορισμένοι διατύπωσαν την άποψη ότι όσο αναπτύσσονται οι συμμαχίες, τουλάχιστον σε μακροπρόθεσμη βάση, τα διμερή προϊόντα ή τα προϊόντα των συμμαχιών θα μπορούσαν να παράσχουν οφέλη παρόμοια με εκείνα των διασυνδεδεμένων μεταφορών της IATA.

(4) Ο τομέας των αεροπορικών μεταφορών αντιμετωπίζει πρόσφατα ιδιαίτερες δυσκολίες και κατά συνέπεια δεν θα ήταν εύκολο να πραγματοποιήσει επί του παρόντος τις επενδύσεις που απαιτούνται για να αναπτυχθεί ένα εναλλακτικό σύστημα διασυνδεδεμένων μεταφορών.

(5) Κατά συνέπεια, η απαλλαγή κατά κατηγορίες όσον αφορά τις διασκέψεις για τους ναύλους μεταφοράς επιβατών πρέπει να παραταθεί κατά τρία έτη, δηλαδή μέχρι την 30ή Ιουνίου 2005. Η Επιτροπή κρίνει ότι προκειμένου να διευκολυνθεί όταν θα επανεξετάσει εάν η απαλλαγή κατά κατηγορίες πρέπει να παραταθεί πέραν της εν λόγω ημερομηνίας, θα πρέπει να προστεθεί στην συγκεκριμένη απαλλαγή η υποχρέωση για τους αερομεταφορείς που συμμετέχουν στις εν λόγω διασκέψεις να συγκεντρώσουν στοιχεία για κάθε εποχή της ΙΑΤΑ ξεκινώντας από την 1η Σεπτεμβρίου 2002 όσον αφορά τη σχετική χρήση των ναύλων μεταφοράς επιβατών που έχουν οριστεί στις διασκέψεις και τη σχετική σημασία τους για τις σημερινές υπηρεσίες διασυνδεδεμένων μεταφορών. Η χρονική περίοδος των τριών ετών κρίνεται επαρκής για τη σειρά στοιχείων εντός επαρκώς αντιπροσωπευτικής περιόδου.

(6) Ο κανονισμός (ΕΚ) αριθ. 1324/2001 παρέτεινε την απαλλαγή κατά κατηγορίες σε σχέση με την κατανομή του διαθέσιμου χρόνου χρήσης στους αερολιμένες και τον προγραμματισμό μόλις εγκριθούν οι προτεινόμενες τροπολογίες στον κανονισμό (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες διάθεσης χρόνου χρήσης στους κοινοτικούς αερολιμένες (5). Δεδομένου ότι οι τροπολογίες δεν έχουν υιοθετηθεί ακόμα, κρίνεται σκόπιμο να παραταθεί η απαλλαγή κατά κατηγορίες για ένα ακόμη έτος, μέχρι την 30ή Ιουνίου 2005.

(7) Ο κανονισμός (ΕΟΚ) αριθ. 1617/93 πρέπει συνεπώς να τροποποιηθεί αντίστοιχα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1617/93 θα τροποποιηθεί ως εξής:

1. Στο άρθρο 4 του κανονισμού (ΕΟΚ) αριθ. 1617/93 προστίθεται η ακόλουθη τρίτη παράγραφος η οποία διατυπώνεται ως εξής: "3. Οι αερομεταφορείς που συμμετέχουν στις διαβουλεύσεις για τους ναύλους επιβατών οφείλουν να συγκεντρώνουν στοιχεία από την 1η Σεπτεμβρίου 2002 σχετικά με:

α) το σχετικό ποσοστό των ναύλων που καθορίστηκαν κατά τις διαβουλεύσεις σε σχέση με το σύνολο των ναύλων εντός του ΕΟΧ·

β) το βαθμό στον οποίο τα εισιτήρια που εκδίδονται με τους ναύλους που ορίστηκαν στις διαβουλεύσεις χρησιμοποιούνται πράγματι για διασύνδεση·

γ) το βαθμό στον οποίο τα εισιτήρια τα οποία δεν εκδίδονται με τους ναύλους που καθορίστηκαν κατά τις διαβουλεύσεις χρησιμοποιούνται πράγματι για διασύνδεση.

Τα στοιχεία που θα συγκεντρωθούν κοινοποιούνται στην Επιτροπή από τους ενδιαφερόμενους αερομεταφορείς ή εξ ονόματός τους κάθε έξι μήνες."

2. Στο άρθρο 7, η δεύτερη παράγραφος θα αντικατασταθεί από την ακόλουθη: "Εφαρμόζεται μέχρι την 30ή Ιουνίου 2005".

Άρθρο 2

Ο παρών κανονισμός αρχίζει να ισχύει είκοσι ημέρες από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, ...

Για την Επιτροπή

Mario Monti

Μέλος της Επιτροπής

(1) ΕΕ L 374 της 31.12.1987, σ. 9.

(2) ΕΕ C ...

(3) ΕΕ L 155 της 26.6.1993, σ. 18.

(4) ΕΕ L 131 της 27.5.1999, σ. 27.

(5) ΕΕ L 14 της 22.1.1993, σ.1.